Ole-Kristian Tollefsen

Tidlige år

Han startet sin karriere i Nes Ishockeyklubb. 16 år gammel dro han til Lillehammer for å fortsette hockeykarrieren på hockeylinjen på Norges Toppidrettsgymnas. På Lillehammer ble hans talent for alvor oppdaget, og gjennom meget godt spill på juniorlagene fikk han allerede i sin første sesong i Lillehammer sjansen på klubbens A-lag. Han ble raskt kjent for sitt fysiske spill, og sesongen 2001/02 ble Tollefsens definitive gjennombrudd i norsk hockey og han spilte fast på Lillehammer Ishockeyklubbs A-lag hele sesongen, i tillegg til at han også bidro på begge juniorlagenen til NTG/Lillehammer. Det resulterte i at Tollefsen den sesongen vant NM-bronse med Lillehammers seniorlag, NM-sølv med NTG/Lillehammers eldre juniorlag og NM-gull med NTG/Lillehammers yngre juniorlag. På toppen av det hele ble Tollefsen i juni 2002 noe overraskende draftet i tredje runde, nummer 65 totalt, av NHL-klubben Columbus Blue Jackets.

Juniorhockey i Canada

Høsten 2002 reiste Tollefsen til Canada og Brandon i Manitoba for å spille juniorhockey for Brandon Wheat Kings i Western Hockey League (WHL). Her ble han lagkamerat med spillere som Jordin Tootoo og Josh Harding, som begge er å finne i NHL i dag. Tollefsen brukte litt tid på å tilpasse seg forholdene i WHL, men gjennom sin oppofrende og knallharde spillestil ble han ganske fort en populær og beryktet spiller i Brandon. Ved flere tilfeller ble hans innsats positivt kommentert av Columbus Blue Jackets, som tydeligvis fulgte Tollefsen nøye. Foran sesongen 2003/04 var Tollefsen på treningsleiren til Columbus Blue Jackets og bekreftet sin knallharde spillestil med å sette lagets stjernespiller Geoff Sanderson ut av spill i flere uke etter en tackling.
Tollefsen spilte to hele sesonger i Brandon, før han høsten 2004 tok turen til Syracuse Crunch i American Hockey League, som er farmerklubben til Columbus Blue Jackets. Etter som Tollefsen var vant til mye reising fra tiden i Brandon i WHL, ble ikke AHL noe stor overgang på det området. På isen var det nok litt tøffere for Tollefsen, spesielt med tanke på lockouten i NHL sesongen 2004/05, som gjorde at veldig mange gode spillere spilte i AHL. Det gjorde sitt til at Tollefsen måtte ta en liten tur ned til nivået under AHL og spille et par kamper for Dayton Bombers i East Coast Hockey League (ECHL). Men Tollefsen kom tilbake og avsluttet sesongen i Syracuse Crunch.

Landslagskarriere

Tollefsen spilte også for Norge i Vinter-OL 2010. Her ble han mest kjent for hodetaklingen på Ľuboš Bartečko i kvalifiseringskampen mot Slovakia. Bartečko oppdaget ikke at Tollefsen kom inn fra høyre side da han førte pucken ut av egen sone, og ble truffet voldsomt mot hodet av det som lignet å være albuen. Bartečko mistet deretter hjelmen i fallet og deiset i isen med bakhodet først, hvoretter det umiddelbart dannet en stor blodpøl på isen. Tollefsen fikk deretter en matchstraff (5+20 minutter) for resten av kampen, som til tross for et norsk comeback endte med en 4–3 seier til Slovakia. Mens de slovakiske spillerne krevde at Tollefsen skulle utestenges tok de norske spillerne ham til forsvar. Patrick Thoresen sa følgende om taklingen: «Alle som kjenner Ole vet at han ikke ville gjort noe slikt med vilje, sier Patrick Thoresen til VG Nett. - Sånne taklinger skjer hele tiden, men det er ikke noe koselig å se verken medspillere eller motspillere ligge og blø på isen».
Etter OL oppretter Det internasjonale ishockeyforbundet (IIHF) en disiplinærsak mot Tollefsen og fikk senere en dom på tre kampers karantene for taklingen, hvilket betød han ikke fikk spille de første tre kampene av ishockey-VM 2010.

Slutten av karrieren

Tollefsen pådro seg flere smeller mot hode og nakke i løpet av karrieren. Den 15. februar 2017 pådro Tollefsen seg en hodeskade på trening i Karlstad med sin klubb Färjestad etter et sammenstøt med en lagkamerat. Nærmere undersøkelser viste at Tollefsen hadde fått en hjerneskade i sammenstøtet. Et år senere, den 30. januar 2018, ble det gjort kjent at Tollefsen la opp sin karriere som ishockeyspiller som følger senfølgene av hjernerystelsen (postcommotiosyndrom).

Etter spillerkarrieren

Den 28. august 2018 ble det kjent at Tollefsen hadde fått en stilling som spillerutvikler i Norges Ishockeyforbund med fokus på utvikling av unge spillere og klubber. Blant prosjektene han har vært involvert i er «Tett på», som har som formål å gi tett oppfølging av noen av de største talentene på herresiden frem mot OL i Beijing 2022.
Den 24. november 2018 ble han hyllet av Färjestad innen hjemmekampen mot Frölunda HC.
Han har også arbeidet som ekspertkommentator på Viasat.

Privatliv

Tollefsen har siden 2009 vært gift med Guro Strypet. Sammen har de to barn: sønnen Philip (født 2010) og datteren Vida (født 2012).